<classify> WAKATI Rais John Magufuli amewatumbua Mkuu wa Wilaya ya Malinyi mkoani Morogoro, Majura Kasika na Mkurugenzi wa Halmashauri ya wilaya hiyo, Mussa Mnyeti, gari jipya limetolewa jana na Ofisi ya Rais kwa ajili ya matumizi ya mkuu huyo wa wilaya.Gari hilo jipya lenye namba za usajili STL 7353, lilifuatwa Dar es Salaam na Katibu Tawala DAS wa wilaya hiyo, Lameck Lusesa.Lusesa alikuwa na gari hilo mjini Mikumi jana mchana, akitoka Dar es Salaam, akiwa njiani kuelekea Malinyi.Alieleza kuwa gari hilo, limetolewa kwa ajili ya mkuu wa wilaya ya Malinyi, kwa kuwa wilaya hiyo ni mpya.Amesema mkuu wake wa wilaya aliyetenguliwa, alikuwa akitumia gari la miaka mingi, lililotolewa na Ofisi ya Katibu Tawala Mkoa wa Morogoro.Taarifa iliyotolewa na Kurugenzi ya Mawasiliano Ikulu jana, imesema uteuzi wa viongozi wawili wa wilaya hiyo, ulitenguliwa kuanzia jana.Uteuzi wao ulitenguliwa na Rais John Magufuli.Taarifa hiyo imetaja viongozi hao ni Mkuu wa Wilaya ya Malinyi, Majura Kasika na Mkurugenzi Mtendaji wa Halmashauri ya Wilaya ya Malinyi DED, Mussa Mnyeti.Kwa mujibu wa taarifa hiyo, uteuzi wa viongozi watakaojaza nafasi hizo, utafanyika baadaye.Hatua hiyo imekuja siku moja baada ya Waziri Mkuu, Kassim Majaliwa kusema viongozi hao wamekuwa wakigombea miradi ya maendeleo na kuichakachua.Awali Waziri Mkuu Majaliwa juzi alimuelekeza Mdhibiti na Mkaguzi Mkuu wa Hesabu za Serikali CAG na Katibu Mkuu Ofisi ya Rais Utumishi na Utawala Bora, kwenda kuchunguza utendaji kazi wa viongozi hao.Ni aibu Mheshimiwa Rais Dk John Magufuli amewateua vijana wawe viongozi lakini leo hadi wananchi wa kawaida wanajua mgongano wenu maofisini.Ni aibu Mkuu wa Wilaya ya Mkurugenzi mnagombana tena wakati mwingine mnagombania miradi, mmesahau kutekeleza majukumu yenu, alisema.Waziri Mkuu, alipozungumza na watumishi wa wilaya ya Malinyi na wananchi katika mkutano wa hadhara, uliofanyika kwenye uwanja wa Toboa.Waziri Mkuu yupo katika ziara ya kikazi mkoani Morogoro. Alisema pia ameuelekeza uongozi wa Wakala wa Majengo Tanzania TBA, wakakague miradi ya ujenzi inayotekelezwa kwenye wilaya hiyo, kama ubora wake unalingana na thamani halisi.Awali, Mbunge wa Jimbo la Malinyi, Dk Haji Mponda alimweleza Waziri Mkuu kwamba kutoelewana kwa mkuu wa wilaya hiyo na mkurugenzi, kumesababisha mgawanyo mkubwa kuanzia katika baraza la madiwani hadi kwa wananchi mitaani.Hivyo, alimuomba Waziri Mkuu awasaidie kulipatia ufumbuzi suala hilo.Majura Kasika aliteuliwa kuwa Mkuu wa Wilaya ya Malinyi Juni 26, 2016.Alikuwa ni mmoja wa wakuu wa wilaya 139 walioteuliwa siku hiyo. Kwa upande wake, Mussa Mnyeti aliteuliwa kuwa DED wa Malinyi Agosti 13 mwaka jana. Siku hiyo wakurugenzi wapya 41 wa wilaya, manispaa na majiji waliteuliwa, akiwemo Mnyeti. Pia siku hiyo wakurugenzi wengine 19 walihamishwa.  <topic>: KITAIFA 